b'\n_START_ARTICLE_\nPala valkoista marmoria\n_START_SECTION_\nJuoni\n_START_PARAGRAPH_\nOssi ja Nelly viett\xc3\xa4v\xc3\xa4t t\xc3\xa4ysihoitolassa ensin mainitun syntym\xc3\xa4p\xc3\xa4ivi\xc3\xa4. Pariskunta on jo el\xc3\xa4m\xc3\xa4ns\xc3\xa4 ehtoopuolella. Yll\xc3\xa4tt\xc3\xa4en Ossi katoaa jonnekin: h\xc3\xa4n on l\xc3\xa4htenyt matkalle, jonka aikana h\xc3\xa4n esitt\xc3\xa4\xc3\xa4 ihmisille iskelm\xc3\xa4laulajaa, porois\xc3\xa4nt\xc3\xa4\xc3\xa4 ja muiden haaveammattiensa harjoittajia. Oikeasti h\xc3\xa4n on peltisepp\xc3\xa4. Ossi k\xc3\xa4y my\xc3\xb6s poikansa ja ex-vaimonsa luona. Dementoitunut Nelly innostuu miehens\xc3\xa4 esimerkist\xc3\xa4 ja l\xc3\xa4htee niin ik\xc3\xa4\xc3\xa4n omille teilleen. Sek\xc3\xa4 Nelly ett\xc3\xa4 Ossi saavat tempauksillaan ihmiset raivon partaalle.\n_START_SECTION_\nJulkaisut\n_START_PARAGRAPH_\nPala valkoista marmoria sai ensi-iltansa Yle TV1:n Kotikatsomossa joulukuussa 1998. Kotik\xc3\xa4ytt\xc3\xb6\xc3\xb6n teos on julkaistu analogisena VHS-tallenteena ja sittemmin digitaalisena DVD-tallenteena.\n_START_SECTION_\nVastaanotto\n_START_PARAGRAPH_\nRoope Alftan kirjoitti Ilta-Sanomissa 21. joulukuuta 1998: "Lasse P\xc3\xb6ysti on roolissa, jossa h\xc3\xa4nen \xc3\xa4\xc3\xa4rett\xc3\xb6m\xc3\xa4n hienot n\xc3\xa4yttelij\xc3\xa4nlahjansa p\xc3\xa4\xc3\xa4sev\xc3\xa4t loistavasti oikeuksiinsa. Eeva-Kaarina Volanen tarjoaa P\xc3\xb6ystin huippusuorituksen rinnalle samaa luokkaa olevan tulkinnan pienest\xc3\xa4 naisesta kovassa suomalaisessa maailmassa."_NEWLINE_Pala valkoista marmoria sai useita palkintoja: Prix Italia -palkinto 1999 yksitt\xc3\xa4isten televisioelokuvien sarjassa, erikoispalkinto Plovdivin kansainv\xc3\xa4lisill\xc3\xa4 televisiofestivaaleilla 1999 aikuisille tarkoitettujen televisiodraamojen sarjassa ja p\xc3\xa4\xc3\xa4palkinto Banffin kansainv\xc3\xa4lisill\xc3\xa4 televisiofestivaaleilla Kanadassa vuonna 2000.'